זוהי סדום, הרשת החברתית, היה גם טוב, הבטן הרכה, במדינת היהודים, טייקרס, כל הדברים הטובים, מילדרד פירס שוב ועוד.
בערוץ 1 ב-20:15, מבט שני: היה גם טוב.
מיטב הכתבות ששודרו בעונת 2011 בנושאים שאפשר למצוא בה אופטימיות, גאווה וגם מעט טוב. היה גם טוב השנה. על גרף ההישגים העולמי נמצאת ישראל הרחק מאחור במבחני המתמטיקה למשל, אבל על גרף רישום הפטנטים החדשים, היא מהראשונות בעולם למרות גודל אוכלוסייתה. סיפורם של הילדים הנמצאים בקצה השפיץ של פירמידת ההשכלה. הגאונים שבין המחוננים. אלה שעליהם אמורה ישראל לבסס את עתידה בתחומי המדע והמחקר. בנוסך כתבה על מחקר המוח בישראל הנחשב מהמתקדמים בעולם. כולם רוצים להבין כיצד נוצרת הרוח מן החומר. כיצד אוסף של ביטים חשמליים או כימיים במוח הופך להתנהגות, להכרה או למחשבה? לגאונות או לטירוף? כתבה גם על בוגרי תלפיות, האנשים המוכשרים במוסד היוקרתי של חיל המודיעין, בניסיון להבין את ההבדל בין גאונות לטירוף, ומה הופך אותם למוצלחים יותר מאיתנו רק בזכות המוח. ובהמשך על עיוורים שמציירים ועל חולה טרשת נפוצה שמצא ניתוח ששינה את חייו.
בערוץ 1 ב-23:15, במדינת היהודים.
שנים אני מחכה לשידור נוסף של סדרת המופת הזו של מודי בר און וענת זלצר על תולדות ההומור בישראל, והנה היא מגיעה. אבל מה? משום מה משודר רק הפרק השמיני. WTF?
בכן פעולה ב-22:00, הבטן הרכה: השטן היה פה.
בעקבות "הבטן הרכה", סדרת הטלויזיה האוסטרלית המצליחה שהזריקה חיים לתעשייה (שהייתה ידועה פחות בזכות איכותה ויותר בזכות באופרות סבון כדוגמת "קרוב רחוק") ונחשבת לסדרת המתח והדרמה הטובה ביותר שנוצרה באוסטרליה וללהיט בינ"ל, מגיעים כעת שלושה סרטי טלוויזיה באורך שעה וחצי כל אחד, המספרים שלושה סיפורי פשע אוסטרליים. הראשון שבהם משודר הערב: הסרט מציג את הרצח האכזרי של שוטרי משטרת ויקטוריה, גארי סילק ורודני מילר בשנת 1998, ומתמקד בחקירת הרצח, תחת פיקוחו של הבלש פול שרידן. נראה היה שמשימת לכידת הרוצחים היא בלתי אפשרית, אך עבודת הבלשות המבריקה של שרידן ובלשי היחידה שלו, עקשנותם ואמונתם במטרה החשובה של הבאת הרוצחים לדין, הם שהטו את הכף לטובתם.
שני הסרטים הנוספים ישודרו במהלך סוכות.
בערוץ 10 ב-23:20, משתגעים על מרי.
בכן 1 החל מ-17:44, ר"ה ג'וליה רוברטס: מיסטיק פיצה, תפוס את הכלה, יום האהבה, קרוב יותר.
בכן 2 ב-22:00, הרשת החברתית, בכורה. הבמאי דייויד פינצ'ר ("מועדון קרב") והתסריטאי ארון סורקין ("הבית הלבן"), שזכה באוסקר על התסריט, חברו ביחד לספר את סיפור עלייתו המטאורית של מארק צוקרברג, עד לפני כשמונה שנים סטודנט יהודי לתואר ראשון והיום מיליארדר שנחשב לאחד האנשים המשפיעים ביותר בעולם. תחילת הסיפור צנועה – לבוש בכפכפים ובחלוק צוקרברג מקדיש לילה לשתיית בירה, כתיבת פוסטים נזעמים ומעליבים בבלוג שלו נגד חברתו שזה עתה זרקה אותו ותכנות משחק שמדרג את הסטודנטיות הלוהטות ביותר בהרווארד. המשחק הזה, שנולד בחדר המעונות שלו, מתפתח לאתר רשת חברתית שבתחילה כובש את האוניברסיטה, אחר כך את שאר הסטודנטים בארה"ב, אחר את המדינה ולבסוף את העולם. הסרט מתאר כיצד ההתרחבות המהירה הזאת דרסה בדרך גם את שותפיו וחבריו של צוקרברג, שסמכו עליו ונדהמו כשגילו שהוא השאיר אותם מאחור, ואז ניסו לתבוע את חלקם בעוגה התופחת. תסריט: ארון סורקין ("הבית הלבן") שזכה על כך בפרס האוסקר. עם ג'סי אייזנברג ("זומבילנד", שישודר מיד לפני כן), ג'סטין טימברלייק, אנדרו גארפילד ("ספיידרמן" החדש), רוני מארה ("נערה עם קעקוע דרקון" האמריקאי).
בכן 3 ב-22:00, מילדרד פירס. הזדמנות נוספת למיני סדרה שזיכתה לפני שבוע את קייט ווינסלט באמי. שלושה חלקים בשידור יומי.
בכן 4 ב-22:00, סולט, עם אנג'לינה ג'ולי, ג'יימס מקאבוי.
בכיף חם ב-14:50, ספלאש, עם טום הנקס, דריל האנה.
בזהב חם ב-16:05, אוואטר, של ג'יימס קמרון.
בזהב חם ב-22:00, זוהי סדום, בכורה. הקומדיה הפרועה והצבעונית, זוכת שני פרסי אופיר, של היוצרים והכוכבים של תוכנית הבידור האהובה "ארץ נהדרת": אלי פיניש, אסי כהן, מריאנו אידלמן, טל פרידמן, עלמה זק, מאור כהן, יובל סמו, איל קיציס ואחרים, שהפכה לסרט הישראלי הנצפה ביותר ב-25 השנים האחרונות, עם מכירות של למעלה מחצי מיליון כרטיסים בקופות ברחבי הארץ. האם אכן צדיק ורע לו רשע וטוב לו? האם לאלוהים בכלל אכפת? הסרט חוזר לתקופת העיר סדום, ומגולל את אירועי השבוע האחרון בעיר החטאים הראשונה בהיסטוריה, בה הכאוס שולט, התושבים עושים ככל העולה על רוחם וחיים חיי הוללות והפקרות – רגע לפני שאלוהים מחליט להעניש. כוכבי "ארץ נהדרת", בחיזוק מוטי קירשנבאום ומשתתפי "ארץ נהדרת" לשעבר דב נבון ואורנה בנאי, נכנסים לנעליהן של שלל דמויות מוכרות מהסיפור המפורסם, כולל לוט (נבון) ואשתו (פרידמן), נינוה (אסי כהן), הגר (בנאי), אברהם אבינו (קירשנבאום) ואחרים. בימוי: אדם סנדרסון, מולי שגב.
בזהב חם ב-23:30, טייקרס, בכורה. אקשן עם מאט דילון ("התרסקות"), פול ווקר (סדרת סרטי "מהיר ועצבני"), אידריס אלבה ("הסמויה"), זואי סלדנה ("אווטאר"). מספר צעירים נוהגים לממן את אורח החיים הנהנתני שלהם באמצעות שדידת בנקים. חבר עבר משתחרר מהכלא ומצליח לשכנע אותם להסתכן ולסכן הכל עבור השוד האחרון, הגדול, המרשים והנועז מכולם. המשימה היא לשדוד רכב משוריין שבו מועברים 20 מיליון דולר. בזמן שהם מתכננים את השוד בלש עקשן מחפש הזדמנויות לעצור אותם ולשבש את תוכניותיהם.
בדרמה חמה ב-22:00, כל הדברים הטובים, בכורה. דרמת מתח המבוססת על פרשת היעלמותה המסתורית של קאת'לין דרסט, בכיכובם של ראיין גוסלינג וקירסטן דנסט. קת'לין ודיוויד היו זוג צעיר, מאושר ומאוהב, אך לרוע מזלם העניינים החלו להשתבש כאשר דיויד החל לעבוד עם אביו השתלטן. העבודה תחת אביו גרמה לו ככל הנראה להתערערות נפשית והשפיעה על מערכות היחסים שלו עם הסביבה הקרובה אליו. אף אחד לא תיאר לעצמו כי עוד עתיד להפתח נגדו תיק במשטרה באשמת היעלמותה המסתורית של קת'לין.
בעיקר חם ב-0:10, אד ווד, של טים ברטון, עם ז'וני דפ.